
РЕШЕНИЕ

№ 81 / 10.08.2011 г.

ПРОТОКОЛ № 10 / 10.08.2011 г.


ОТНОСНО: Предложение до Министерството на образованието, младежта и науката за включване в Списъка на средищните училища в Република България при актуализирането му за учебната 2011/2012 г. на общообразователни училища в община Елена.


С Постановление № 84 на МС от 6.04.2009 г. е приет Списък на средищните училища в Република България. В община Елена за средищни училища са определени СОУ „Иван Момчилов” гр. Елена, НУ „Иларион Макариополски” гр. Елена и ОУ „Христо Ботев” с. Беброво. Списъкът на средищните училища се актуализира ежегодно по мотивирано предложение на кмета на общината, след решение на общинския съвет. 
Във връзка с чл.7, ал.1 от Постановление № 84 на МС от 6.04.2009 г. община Елена ще внесе предложение в Министерството на образованието, младежта и науката при актуализиране на Списъка на средищните училища в Република България за учебната 2011/2012 г. отново в него да бъдат включени СОУ „Иван Момчилов” гр. Елена, НУ „Иларион Макариополски” гр. Елена и ОУ „Христо Ботев” село Беброво. 
По данни, предоставени от директорите на училищата, за учебната 2011/2012 година броят на пътуващите ученици до 16-годишна възраст от населени места, в които няма училище в СОУ „Иван Николов Момчилов” е 69, в НУ „Иларион Макариополски” гр. Елена – 34 и в ОУ „Христо Ботев” с. Беброво – 15. В трите училища има условия и е създадена целодневна организация на учебния процес за пътуващите ученици. През учебната 2011/2012 г. директорите на училищата ще създадат подходяща организация и условия за хранене на пътуващите ученици.
Изключително важно е осигуряването на безплатни превози към средищните училища на пътуващите ученици от и до мястото на живеене, което община Елена и директорите успешно реализират в предходните учебни години и имат готовност за организирането им през учебната 2011/2012 г.
Предвид гореизложеното, на основание чл. 21, ал. 1, т. 23 от ЗМСМА, § 6в, ал. 1 и ал. 2 от допълнителните разпоредби на Закона за народната просвета и чл.7, ал. 1 от Постановление № 84 на МС от 6.04.2009 г. за приемане на Списък на средищните училища в Република България, определяне на критерии за включване в Списъка на средищните училища и приемане на финансови правила за разходването на средствата за допълнително финансиране за осигуряване обучението на пътуващите ученици от средищните училища,  ОБЩИНСКИ СЪВЕТ – ЕЛЕНА


РЕШИ:

1. Предлага на Министерството на образованието, младежта и науката да бъдат включени в Списъка на средищните училища в Република България при актуализирането му за учебната 2011/2012 година следните общообразователни училища в община Елена:
1.1. Средно общообразователно училище „Иван Николов Момчилов” гр. Елена, община Елена, област Велико Търново;
1.2. Начално училище „Иларион Макариополски” гр. Елена, община Елена, област Велико Търново;
1.3. Основно училище „Христо Ботев” с. Беброво, община Елена, област Велико Търново.

